Գրիգորի Կասպարյան

Գրիգորի Իսակի Կասպարյան (), արցախցի քաղաքական գործիչ, Արցախի Հանրապետության Ազգային ժողովի «Հայրենիք» խմբակցության, «Ազատ Հայրենիք» կուսակցության պատգամավոր։

Կենսագրություն 
Գրիգորի Կասպարյանը ծնվել է 1948 թվականի հոկտեմբերի 11-ին, Ստեփանակերտ քաղաքում։ 1966 թվականին ավարտել է Ստեփանակերտի համար 4-րդ միջնակարգ դպրոցը։
1966 թվականին եղել է Երևանի մարդատար ավտոմեքենաների վերանորոգման գործարանի փականագործ-թիթեղագործ։ 1967 թվականին ընդունվել է Երևանի անասնաբուծական-անասնաբուժական ինստիտուտը, որն ավարտել է 1972 թվականին՝ ստանալով անասնաբույծի մասնագիտություն։ Նույն թվականին տեղափոխվել և աշխատանքի է ընդունվել Արցախի Հանրապետության Հադրութի շրջանի Լենինի անվան գինեգործական խորհտնտեսությունում՝ որպես գլխավոր անասնաբույծ։ 1972 թվականի օգոստոսին եղել է Ստեփանակերտի միջկոլտնտեսային բտման միավորման տեղամասային բրիգադիր։

1972 թվականի դեկտեմբերից մինչև 1973 թվականի նոյեմբերը ծառայել է ԽՍՀՄ Զինված Ուժերում;

1974 թվականին եղել է Արցախի մարզսպառընկերության մթերումների վարչության ավագ ապրանքագետ։ Նույն թվականի օգոստոսին աշխատանքի է ընդունվել Ստեփանակերտի կոմպլեքս զոնալ փորձակայանում՝ որպես կրտսեր գիտաշխատող։ 1976 թվականին ընդունվել է Համամիութենական անասնաբուծական ինստիտուտի ասպիրանտուրան, իսկ հուլիսին տեղափոխվել նույն ասպիրանտուրայի հեռակա բաժինը և ընդունվել Ստեփանակերտի կոմպլեքս զոնալ փորձակայանի անասնաբուծության բաժին՝ որպես ավագ գիտաշխատող։

1985 թվականի մարտին պաշտպանել է դիսերտացիա և ստացել բիոլոգիական գիտությունների թեկնածուի աստիճան։

1986-1994 թվականներին եղել է Արցախի Հանրապետության պետական տոհմային միավորման տնօրեն, իսկ 1994 թվականի օգոստոսից-հոկտեմբերը՝ «Ղարաբաղ» գիտաարտադրական միավորման գլխավոր տնօրեն։ 1994-1996 թվականներին եղել է Արցախի գյուղատնտեսության և պարենամթերքի նախարար։

1997-2001 թվականներին եղել է «Հայ հացահատիկ» ձեռնարկության տնօրեն, իսկ 2001-2007 թվականներին՝ «Սելեկցիոն կենտրոն» ՍՊԸ-ի տնօրեն։

2007-2010 թվականներին եղել է Արցախի գյուղատնտեսության նախարարի տեղակալ, իսկ 2010-2014 թվականներին՝ Արցախի գյուղատնտեսության նախարարության «Տոհմային կայան» ՓԲԸ-ի տնօրեն։

2014-2015 թվականներին եղել է գյուղատնտեսության նախարարի խորհրդական։

2015 թվականի մայիսի 3-ի խորհդարանական ընտրություններում ընտրվել է Արցախի Հանրապետության Ազգային ժողովի պատգամավոր «Ազատ հայրենիք» կուսակցության համամասնական ցուցակով։

Արցախի Հանրապետության Ազգային ժողովի ֆինանսաբյուջետային և տնտեսական կառավարման մշտական հանձնաժողովի անդամ է։

Ամուսնացած է, ունի երկու դուստր։

Պարգևներ 
«Երախտագիտություն» մեդալ։

Ծանոթագրություններ

Արտաքին հղումներ 
ԼՂՀ նորընտիր ԱԺ-ի առաջին նստաշրջանը հրավիրվել է մայիսի 21-ին

Հայ քաղաքական գործիչներ
Քաղաքական գործիչներ ըստ ազգության
Արցախի Հանրապետության Ազգային ժողովի պատգամավորներ
ՀԹՎ 2023 հոդվածներ